31995R0356
L 041/3
JURNALUL OFÍCIAL AL UNIUNII EUROPENE
REGULAMENTUL (CE) NR. 356/95 AL CONSILIULUI
din 20 februarie 1995
de modificare a Regulamentului (CE) nr. 3286/94 privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (OMC)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât prin Regulamentul (CE) nr. 3286/94 (1), Consiliul adoptă proceduri comunitare pentru a asigura exercitarea drepturilor care sunt conferite Comunității de normele comerțului internațional;
întrucât articolul 15 alineatul (2) din Regulamentul (CE) nr. 3286/94 a abrogat Regulamentul (CEE) nr. 2641/84 al Consiliului din 17 septembrie 1984 privind consolidarea politicii comerciale comune cu privire, în special în domeniul protecției împotriva practicilor comerciale ilicite (2);
întrucât, în temeiul articolului 16 alineatul (1), Regulamentul (CE) nr. 3286/94 se aplică procedurilor inițiate după 1 ianuarie 1995;
întrucât, în consecință, este indicată modificarea articolelor 15 alineatul (2) și 16 alineatul (1) din Regulamentul (CE) nr. 3286/94 pentru a se menționa în mod clar că Regulamentul (CE) nr. 3286/94 se aplică, de asemenea, procedurilor pendinte la 1 ianuarie 1995, dar pentru care procedurile comunitare de examinare au fost încheiate,
ADOPTĂ PREZENTUL REGULAMENT:
Articolul 1
Regulamentul (CE) nr. 3286/94 se modifică după cum urmează:
1.
Articolul 15 alineatul (2) se înlocuiește cu următorul text:
„(2) Regulamentul (CEE) nr. 2641/84 se abrogă. Trimiterile la regulamentul abrogat sunt considerate ca fiind făcute la prezentul regulament, după caz.”
2.
Articolul 16 se înlocuiește cu următorul text:
„Articolul 16
Intrarea în vigoare
Prezentul regulament intră în vigoare la 1 ianuarie 1995.
El se aplică tuturor procedurilor inițiate după această dată, precum și procedurilor pendinte la această dată și pentru care procedurile comunitare de examinare au fost încheiate.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
El se aplică de la 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 februarie 1995.